Tραγούδι εισόδου
To τραγούδι εισόδου συνοδεύει το παντρεμένο, πλέον, ζευγάρι στην πρώτη του κοινή εμφάνιση μετά το μυστήριο. Φίλοι και συγγενείς θα περιμένουν με ανυπομονησία να θαυμάσουν την είσοδο σας για να ξεκινήσει το γαμήλιο γλέντι. Θα επιλέξεις ένα ποπ χορευτικό κομμάτι ή μία ρομαντική μπαλάντα;
Πρώτος χορός
Μία από τις αγαπημένες μας στιγμές κάθε γαμήλιας δεξίωσης είναι, αναμφίβολα, το άκουσμα του πρώτου τραγουδιού! Το ευτυχισμένο ζευγάρι ανοίγει το χορό και καλεί τους καλεσμένους του να γιορτάσουν μαζί αυτή την υπέροχη ημέρα. Η μουσική και ο έρωτας κατακλύζουν το χώρο και το γλέντι είναι έτοιμο να αρχίσει. Τα περισσότερα ζευγάρια προτιμούν κάτι σημαδιακό για τη σχέση τους. Άλλοι καταφεύγουν σε μία κλασσική ή ρομαντική επιλογή. Υπάρχουν και μερικοί που προτιμούν τα “hit” της εποχής. Όποιος και αν είναι ο ρυθμός της καρδιάς σου, σίγουρα θα χρειαστείς λίγη έμπνευση.
Κοπή γαμήλιας τούρτας
Το κόψιμο της τούρτας δεν συνοδεύεται από την ίδια συγκίνηση με την είσοδο και τον πρώτο χορό αλλά σίγουρα χρειάζεται μία ιδιαίτερη μουσική υπόκρουση. Αν η απόφαση σου φαίνεται δύσκολη, μη διστάσεις να ζητήσεις από τον Dj να σου ετοιμάσει μία λίστα με τραγούδια ιδανικά για την περίσταση. Δεν αρκεί μια εκπληκτική γαμήλια τούρτα με εντυπωσιακά toppers για να κάνει τη στιγμή ξεχωριστή. Θα πρέπει να διαλέξεις και το κατάλληλο “soundtrack”! Συνήθως προτιμάται ένα τραγούδι σε αρκετά χαρούμενους τόνους για να συνοδεύσει την περίσταση. Παρότι δεν δίνεται η ίδια σημασία σε αυτό το τραγούδι με τα προηγούμενα, δεν θα πρέπει να το αφήσεις στην τύχη του.